شحال من مرة تقدر تكون غادي فالزنقة و تلقا شي وحدة محيدة صندالتها و كاتسلخ فولدها ! هاك بالاك هاك بالاك ! غا كايبغي يغوت و كاتهبط عليه للفم بالصاندالة “سكت لموك سكت ” “قطع الحس” ! كاتخلي دار بوه و تقوليه “سكت قطع “الحس شوهتينا! و كاتخلي الولد منهصر. نفس القضية كاتوقع لواحد الفئة ديال الباشار لي كاينتاشرو بزاف فكل حراك شعبي ! فكل مظاهرة ! فكل حدث !عوض مايديرو وقفة باش تكون ديك المناسبة مناسبة لانتزاع الحقوق كايخرجو بديك الجملو الشهيرة ديال ديال “الفتنة نائمة لعن الله من أيقظها”. هاد الجملة الخطيرة لي ماعندهاش بلاصتها فهاد الوقت ! ماعندهاش بلاصتها فزمن الانترنيت و الفايسبوك ! فالوقت لي واحد متكي حدا نادر ديال التبن فالعونات يمكن ليه يتفرج فروبورطاج على حياة الفلاحة فالنرويج من التيليفون ديالو و يتسائل ” علاش أنا ماعايش هكا؟”! و لا وحدة حانية على الفراكة وسط الدار كاتفرج فروبورطاج على حياة المرأة في ميريكان واش ماغاتسولش راسها “علاش ماقريتش؟ واش كون قريت كنت غانعيش حياة مختلفة على حياة الفراكة؟” مايمكنش فهاد الوقت لي بنادم كايشوف ناس خرين كيفاش عايشين و كايقارن راسو بيهم و كايتفرج نبقاو نسمعو الهضرة باش كانو كاينعسو الحوالا هادي قرون و قرون ! جملة “الفتنة نائمة لعن الله من ...” ولات هي السيرو ديال النعاس لي كايديروه للدراري فالعراسات باش مايبرزطوش الحفلة ! و لكن واش حنا دراري صغار تشربونا السيرو ؟ لي خاص دوك الناس ديال الفتنة نائمة يفهموه هوا راه تاواحد بعقلو ماغايقلب على الصداع و الحرب و الدمار و المغاربة ماشي مكلخين باش ينوضو يرونو بلادهم ! و حتى لاكانو شي مكلخين حاقدين باغين يعاودو التعازيلة صحة ! الحمد لله المخزن ديالنا عندو خبرة كبيرة مع فحال هاد النوع و قاد بيهم و حتا الشعب الأغلبية ديالو واخا مقودة عليها و لكن واعية بأهمية الاستقرار باش تعيش و عارفة بلي عدم الاستقرار يعني غاناكلو بعضياتنا. اليوم أي واحد تايفكر شوية غايبان ليه بلي مستقبل المغرب فالاستقرار ديالو ! باش يتحرك الاقتصاد و ناكلو طرف د الخبز و يجيو عندنا السياح يتصورو مع القرودة فجامع الفنا خاصنا داك الاستقرار ! باش نخرج أنا الصباح بكري نمشي للخدمة و نصور واحد الصالير فاللخر ديال الشهر نخلص بيه ل’IR للدولة خاصنا الاستقرار ! باش يحل موحماد الحانوت ديالو الصباح و يستف الكومير سخون بلا مايخاف من الشفارة يهرفو عليه خاصنا الاستقرار! الاستقرار ضروري و تاواحد بعقلو ماغايتزايد عليه ! تاواحد بعقلو ف2016 ماغايبغي ينوض الگيرة و يرجع واحد خمسين عام اللور خصوصا و بلي حنا من الشعوب لي واخا كاين الاستقرار و مامطفرينوش شي تطفاااار غا مقاتلين مع الوقت دقة دقة ! تخايل تنوض الروينة ؟ طبعا خرانا ماغايجمعوه شراوط. ولكن كانطيحو فمشكلة فاش كايولي الاستقرار أداة من أدواة الشونطاج لي كايتمارس على الناس! لي بغا يدوي على حقو نخلعوه بعدم الاستقرار ! لي بغا ينتزع حق من الحقوق ديالو نحطو ليه البعبع ديال “الاستقرار” قدامو ! المشكلة فاش كايوليو يخرجو الخوانجية لي الولاء ديالهم معروف لمن يقولوليك نتا لي مغربي كاتصنط للعيطة و كاتغرم على الشيخات و كاضربك النفس على تازة قبل غزة ” الفتنة ناااااائمة لعن الله من ايقظها” ! مادويش على حقك راه الفتنة نائمة ! ماتهضرش على راسك راه الفتنة نائمة ! هاد الجملة اصلا ديال الفتنة نائمة غير مفهومة و يمكن تؤلها بميات طريقة و تعطيها ميات تفسير و كايتم استغلالها ابشع استغلال لتنويم القطيع. المشكلة كاتكون فاش هاد الرغبة فالاستقرار تولي فزاعة كايخرجوها لينا يهددونا بيها ! زعما سكتو و ضربو الطم و قبلو على ماوجد ماتغوتوش حيت السبيطارات موسخين راه الاستقرار ! ماتغوتوش حيت القسم فيه سبعين دري كايقرا لا بغيتو الاستقرار! ماتغوتوش ! ماتهضروش ! هش ! هش ! هش ! سكتو نباتو... ايوا لا عاوتاني ماشي بسكتو نباتو زادو الناس القدام ! راه كايقول المثل شوية من الحنة و شوية من رطوبية اليدين! مايتزايدوش علينا الخوانجية و اللحاسة الكابة و المراعيد بالاستقرار راه كلنا باغينو ! و لي خرجو فالمظاهرات ديال احداث الحسيمة ماشي اقل وطنية من صحاب “الفتنة”. فبلا مايلقاوها مناسبة باش يبانو ملكيين أكثر من الملك ، زعما راه خايفين علينا و على استقرار البلاد و مافراسهمش بأنه هاد السياسة ديال سكتو نباتو هي لي غاتخلي البلاد طيح فما لا يحمد عقباه ! انتشار الظلم و الحكرة وسط الناس هوا لي كايخلق منهم قنابل موقوتة غدا و لا بعدو يمشيو لسوريا و لا العراق و لا يجي شي مسخوط الواليدين يشتت لينا مصارنو وسط شي بار فكازا. الاحساس بالظلم و الحكرة ماعمرو غايخلي المغربي يبغي بلادو حيت مايمكنش تبغي بلاد كاتحس براسك فيها نتا اصلا غير مستقر مايمكنش البلاد يكون فيها استقرار و المغربي غير مستقر ! الكسدة فالمغرب و الدماغ ففرانسا و لا مع القرعة ديال ميريكان و لا الفيزا ديال كندا، حتى تحولات فئة كبيرة من المغاربة إلى مواطنين مع وقف التنفيد بيدما يلقاو شي كونطرا فشي بلاصة احسن... حنا بغينا يكون حوار! يكون وعي سياسي عند المواطن و أخد و رد بين الدولة و الناس لي فاهمة ! نقاش مجتمعي يحطنا على الطريق الصحيح و لي فيه شي عيب يصلحو و لي خاصو يتعاقب يتعاقب و لي عندو شي خدمة يديرها و العزيز على ميمتو عمرو مايتخص. 
اليوم أي واحد كايفكر بعقلو غايبان ليه بلي الاستقرار هوا عامل أساسي باش الدولة تزيد القدام و الاقتصاد يتحرك و يجيو عندنا الگور يتصورو فجامع الفنا و لكن ماديروش ماشي ديرو لينا الشونطاج بالاستقرار